CELEX: 32007D0247
Language: ro
Date: 2007-04-19 00:00:00
Title: 2007/247/CE: Decizia Consiliului din 19 aprilie 2007 privind participarea Comunității la majorarea de capital al Fondului European de Investiții

25.4.2007   
            
            
               RO
            
            
               Jurnalul Oficial al Uniunii Europene
            
            
               L 107/5
            
         
      DECIZIA CONSILIULUI
   
   din 19 aprilie 2007
   privind participarea Comunității la majorarea de capital al Fondului European de Investiții
   (2007/247/CE)
   CONSILIUL UNIUNII EUROPENE,
   având în vedere Tratatul de instituire a Comunității Europene,
   având în vedere Decizia 94/375/CE a Consiliului din 6 iunie 1994 privind participarea Comunității, în calitate de membru, la Fondul European de Investiții (1), în special articolul 3,
   având în vedere propunerea Comisiei,
   având în vedere avizul Parlamentului European (2),
   întrucât:
   
               (1)
            
            
               Capitalul autorizat al Fondului European de Investiții („fondul”) a fost stabilit la data înființării acestuia la valoarea de 2 miliarde EUR, divizat în 2 000 de acțiuni, fiecare acțiune având o valoare nominală de 1 milion EUR. În conformitate cu articolul 7 alineatul (1) din statutul Fondului European de Investiții (3) („statutul”), proporția capitalului subscris și care urmează să fie vărsat este de 20 %.
            
         
               (2)
            
            
               În conformitate cu Decizia 94/375/CE, Comunitatea Europeană, reprezentată de Comisie, a subscris 600 de acțiuni ale fondului având o valoare nominală de 600 de milioane EUR, dintre care 120 de milioane EUR reprezintă capitalul vărsat.
            
         
               (3)
            
            
               Operațiunile de garantare și de capital de risc ale fondului nu pot depăși plafoanele prevăzute la articolul 26 din statut sau pe cele stabilite de către adunarea generală a fondului. Aceste plafoane depind de valoarea capitalului și a resurselor proprii de care dispune fondul. Deoarece se estimează că resursele proprii ale fondului se vor epuiza până la mijlocul anului 2007, ceea ce va atrage incapacitatea fondului de a-și desfășura în continuare operațiunile bazate pe resurse proprii, consiliul de administrație a propus majorarea capitalului autorizat al fondului cu 50 % în termeni nominali.
            
         
               (4)
            
            
               Consiliul Ecofin din 14 martie 2006 a adoptat un raport privind propunerile prezentate de către Grupul Băncii Europene de Investiții („grupul BEI”) în vederea intensificării contribuției grupului BEI la promovarea creșterii economice și a ocupării forței de muncă în Uniunea Europeană, raport care cuprinde propunerea unei majorări a capitalului fondului.
            
         
               (5)
            
            
               Consiliul European din 23-24 martie 2006 a apreciat favorabil contribuția grupului BEI și a invitat actorii relevanți să ia măsurile ulterioare necesare, ținând cont de acordul final privind Cadrul financiar 2007-2013.
            
         
               (6)
            
            
               Subscrierea de noi acțiuni de către Comunitate ar sprijini punerea în aplicare a strategiei de la Lisabona și ar contribui la atingerea obiectivelor Comunității în ceea ce privește întreprinderile mici și mijlocii, crearea de locuri de muncă, inovarea, cercetarea și dezvoltarea, politicile de coeziune și politicile regionale, precum și extinderea.
            
         
               (7)
            
            
               O alocare bugetară de 100 de milioane EUR pentru majorarea capitalului fondului este în concordanță cu acordul final privind Cadrul financiar 2007-2013.
            
         
               (8)
            
            
               Membrii fondului ar trebui să subscrie noi acțiuni, conform propriilor hotărâri, în decursul unei perioade de patru ani care începe în anul 2007 și se încheie în 2010, respectând interesele instituțiilor financiare membre ale fondului, pe cele ale Băncii Europene de Investiții, precum și constrângerile bugetare ale Comunității. Prețul noilor acțiuni ar trebui stabilit anual și ar trebui să se bazeze pe formula valorii activului net convenită între membrii fondului.
            
         
               (9)
            
            
               Dividendele anuale primite pentru participarea Comunității la fond în perioada 1995-2006 au fost vărsate în mod corespunzător la bugetul Comunității. Dividendele primite în decursul perioadei 2007-2010 ar trebui considerate drept venituri alocate și ar trebui utilizate pentru a acoperi o parte din costul majorării de capital. Acest lucru ar trebui să ducă la creșterea fondurilor bugetare disponibile pentru majorarea capitalului, sprijinind astfel obiectivul de a menține nivelul participării Comunității la 30 % din capitalul fondului.
            
         
               (10)
            
            
               Comisia a transmis rapoartele anuale ale fondului Parlamentului European și Consiliului. În vederea simplificării procedurii de raportare, este necesar să se prevadă ca raportul anual al fondului și raportul anual al Comisiei de audit să fie transmise direct Parlamentului European și Consiliului.
            
         
               (11)
            
            
               Se vor asigura coordonarea, sinergia și complementaritatea corespunzătoare între operațiunile fondului și Banca Europeană de Investiții, instrumentele financiare comunitare pentru întreprinderi mici și mijlocii și, acolo unde este cazul, alte instituții financiare,
            
         DECIDE:
   Articolul 1
   În afară de nivelul actual de participare la Fondul European de Investiții („fondul”), Comunitatea subscrie până la 300 de acțiuni, fiecare cu o valoare nominală de 1 milion EUR, în cadrul fondului. Subscrierea de acțiuni și plățile anuale se efectuează în conformitate cu termenii și condițiile care sunt aprobate de către adunarea generală a fondului.
   Articolul 2
   Comunitatea achiziționează noile acțiuni în decursul unei perioade de patru ani, începând cu anul 2007. Dividendele primite în perioada 2007-2010 pentru participarea Comunității în cadrul fondului sunt considerate drept venituri alocate, în conformitate cu articolul 18 alineatul (2) din Regulamentul (CE, Euratom) nr. 1605/2002 al Consiliului din 25 iunie 2002 privind Regulamentul financiar aplicabil bugetului general al Comunităților Europene (4), să acopere o parte a costului subscrierii.
   De asemenea, o sumă totală de până la 100 de milioane EUR pentru întreaga perioadă este disponibilă în cadrul bugetului general al Uniunii Europene, pentru acoperirea costurilor rămase. Angajamentul bugetar poate fi repartizat în tranșe anuale de-a lungul unei perioade de patru ani, în conformitate cu articolul 76 alineatul (3) din Regulamentul (CE, Euratom) nr. 1605/2002.
   Articolul 3
   Până la 31 iulie 2012, Comisia prezintă Consiliului o evaluare a operațiunilor bazate pe resurse proprii ale fondului.
   Articolul 4
   Raportul anual al fondului și raportul anual al Comisiei de audit se transmit Parlamentului European și Consiliului.
   Articolul 5
   Prezenta decizie intră în vigoare la data publicării în Jurnalul Oficial al Uniunii Europene.
   Se aplică de la 19 aprilie 2007.
   
      Adoptată la Luxemburg, 19 aprilie 2007.
      
         
            Pentru Consiliu
         
         
            Președintele
         
         B. ZYPRIES
         
      
   
   
      (1)  JO L 173, 7.7.1994, p. 12.
   
      (2)  Aviz emis la 29 martie 2007 (nepublicat încă în Jurnalul Oficial).
   
      (3)  JO L 173, 7.7.1994, p. 1. Statut, astfel cum a fost modificat la 19 iunie 2000 de adunarea generală a Fondului European de Investiții (JO C 225, 10.8.2001, p. 2).
   
      (4)  JO L 248, 16.9.2002, p. 1. Regulament, astfel cum a fost modificat prin Regulamentul (CE, Euratom) nr. 1995/2006 (JO L 390, 30.12.2006, p. 1).